જૂનાગઢમાં એક તરફ આનંદનો માહોલ છવાયો હતો એજ વખતે દિલ્હીમાં વડાપ્રધાન જવાહરલાલ નહેરુએ પાકિસ્તાનના વડાપ્રધાન લીયાકતઅલીને તાર કરી જણાવ્યું કે, હિંદ સરકારે અવ્યવસ્થા અને તેના પરિણામરૂપ અંધાધૂંધીને અટકાવવા દિવાન ભુટ્ટોની વિનંતીનો સ્વીકાર કરી જૂનાગઢનો વહિવટ સંભાળવાનું સ્વીકાર્યું છે. પણ હિંદ સરકાર આ વ્યવસ્થા લાંબો સમય ચલાવવા માંગતી નથી. આ પ્રશ્નનો જૂનાગઢની પ્રજાની ઇચ્છા મુજબ નિકાલ લાવવા ઇચ્છે છે. તેમજ જૂનાગઢના જોડાણનો અને તેને લગતા પ્રશ્નો પાકિસ્તાના પ્રતિનિધીઓ સાથે વ્હેલી ચકે ચર્ચવા ઇચ્છે છે.